Paris Saint-Germain face toate eforturile pentru a acoperi viitoarea plecare a lui Kylian Mbappe la Real Madrid. Francezii s-au orientat către noul star al Barcelonei.
PSG a oferit 200 de milioane de euro Barcelonei pentru Lamine Yamal
Iminenta plecare a lui Mbappe aduce PSG în situația de a pierde încă un jucător important, după ce în ultimii doi ani au plecat Messi și Neymar.
Înlocuitorul ideal în viziunea parizienilor este Lamine Yamal, iar clubul s-a arătat dispus să achite 200 de milioane de euro pentru transferul jucătorului în vârstă de doar 16 ani.
Jorge Mendes a călătorit la Barcelona în această săptămână pentru o întâlnire cu Joan Laporta, dar răspunsul a fost unul negativ.
Catalanii îl consideră pe Yamal cel mai bun produs al academiei La Masia după Lionel Messi, motiv pentru care i s-a fixat o clauză de reziliere în valoare de un miliard de euro, scrie Marca.
Promovat de Xavi în prima echipă, Lamine Yamal are un sezon excelent, iar vineri a adus victoria Barcelonei în meciul din LaLiga disputat împotriva celor de la Mallorca.